På Frederiksbjerg får bilister, der parkerer ulovligt, gerne en ekstra straf oven i p-afgiften: Deres bil bliver udsat for hærværk.

Annonce

AARHUS: Hvis man parkerer ulovligt på Frederiksbjerg, risikerer man ikke bare en p-afgift. Man risikerer også at få sin bil skamferet. Forleden kunne Århus Stiftstidende fortælle, at der i løbet af et år var begået hærværk mod mindst 10 biler, som holdt ulovligt parkeret på Ingerslevs Boulevard i det vestlige Frederiksbjerg. Nu viser det sig, at hærværket også finder sted andre steder på Frederiksbjerg. Det kan arkitekt Preben Christensen, der bor midt på Frederiksbjerg i Odensegade tæt på Lars Kruses Gade, bevidne. - Jeg er som andre plaget af de dårlige parkeringsforhold i området. Da jeg for et par måneder siden faldt for fristelsen til at parkere ulovligt tæt på min bolig, var min vinduesviskere ødelagt, da jeg skulle bruge bilen næste morgen. Det samme skete her for 14 dage siden, da jeg tog chancen og parkerede stort set samme sted, siger han. Andre i området kan fortælle, at deres viskerblade er blevet løftet fri af forruden efter en ulovlig parkering. Som en advarende 'hilsen'. (Artiklen fortsætter under billedet)

Mindst 10 biler har det seneste års tid fået ødelagt vinduesviskerne i forbindelse med ulovlig parkering i det vestlige Frederiksbjerg. Foto: Birgitte Krøyer

Annonce

Systematisk hærværk

- Jeg er godt klar over, at jeg ikke har overholdt p-reglerne, men jeg synes nu ikke, at det retfærdiggør, at folk begår hærværk på min bil. Ingen af gangene holdt bilen parkeret, så den generede gående, siger Preben Christensen. Han tilføjer, at p-forholdene bliver stadig mere kaotiske på Frederiksbjerg. - Det kan være næsten umuligt at finde en plads, når man kommer fra arbejde, og til sidst falder man så for fristelsen og parkerer ulovligt, selv om man ved, at det kan give en p-bøde. Men man regner ikke lige med, at der er nogle, der går løs på ens bil, siger han. Preben Christensen har ikke nogen idé om, hvorvidt der er tale om en enkelt gerningsmand eller en gruppe. - Jeg har en fornemmelse af, at der er tale om systematisk hærværk. Hvis en bil holder ulovligt - så falder straffen. Alt tyder i øvrigt på, at hærværket foregår om natten. Den ene gang, mine vinduesviskere blev ødelagt, parkerede jeg ved midnatstid og kørte igen meget tidligt næste morgen.

Annonce

Sejr til hærværksmænd